Papersnake/gushiwen huggingface dataset:
梅 其六
韩淲（宋代）

腊后春归草木初，谁知芳树绕吾庐。风前有恨香仍远，月下无人影自虚。

可是酒杯能慰藉，尚须诗句与消除。西湖东阁今何似，愁绝飞花过眼疏。
句
王文举（宋代）

何日面青山，相并两茅屋。
梅花喜神谱 其十三 烂熳二十八枝
宋伯仁（宋代）

十钻无遗策，宁免刳肠忧。何如隐莲叶，千岁成仙游。
四景图·平湖秋月
孙锐（宋代）

月浸寒泉凝不流，棹歌何处泛归舟。
白苹红蓼西风里，一色湖光万顷秋。
春梅
方蒙仲（宋代）

青皇手一陶，苦要牢笼去。
不敢受恩多，桃李休相妒。
和迟田舍杂诗九首
苏辙（宋代）

试问西寺僧，云何古佛意。
别无安心法，但复饼师馈。
外物来无从，往亦无所至。
佛法见在前，我亦从此逝。
腊月中游发生洞裴回之际见双白蝙见三飞洞门…口号
韦洪（唐代）

欲验发生洞，先开冰雪行。窥临见二翼，色素飞无声。

状类白蝙见，幽感腾化精。应知五马来，启蛰迎春荣。

露冕□之久，鸣驺还慰情。
砚瓦沟
顾清（明代）

鲁桥南畔拂尘衣，仰止东山思欲飞。前去宫墙应甚近，砚沟新水墨花肥。
得家书讣仲兄少石仲弟少玉之报 其一
霍与瑕（明代）

残腊归南浦，乡亲天际来。喜看鸿雁信，忽报鹡鸰哀。

泮水今谁在，家风近太衰。欲知凄断意，冻雪满山台。
句
陶弼（宋代）

昨夜书中得新记，梦魂飞入镆铘关。
咏唐史 李光弼
韦骧（宋代）

阃外分忧屡积勋，间言几欲变深恩。十年三觐劳方面，荣耀双旌并在门。
睡觉
杨万里（宋代）

小醉如无酒，寒宵似度年。
觉来因记梦，醒去不成眠。
万事从心下，三更到眼前。
清愁政无那，一鴈叫霜天。
咏史诗。邓城
胡曾（唐代）

邓侯城垒汉江干，自谓深根百世安。

不用三甥谋楚计，临危方觉噬脐难。
洛滨病卧户部李侍郎见惠药物谑以文星之句斐然仰谢
刘禹锡（唐代）

隐几支颐对落晖，故人书信到柴扉。

周南留滞商山老，星象如今属少微。
观兖文忠公家六一堂图书
陈师道（宋代）

生世何用早，我已後此翁。
颇识门下士，略已闻其风。
中年见二子，已复岁一终。
呼我过其庐，所得非所蒙。
先朝群玉殿，冠佩环群公。
神文焕王度，喜色见天容。
御榻谁复登，帝书元自工。
黄绢两大字，一览涕无从。
似欲托其子，天意人与同。
历数况有归，敢有贪天功。
集古一千卷，明明并群雄。
谁为第一手，未有百世公。
庙器刻科斗，宝樽蟠华虫。
缅怀弁服士，酬献鸣瑽瑢。
插架一万轴，遗子以固穷。
素琴久绝弦，棋酒颇阙供。
向来一瓣香，敬为曾南丰。
世虽嫡孙行，名在恶子中。
斯人日已远，千岁幸一逢。
吾老不可待，草露湿寒蛩。
将赴汝州，途出浚下，留辞李相公
刘禹锡（唐代）

长安旧游四十载，鄂渚一别十四年。后来富贵已零落，

岁寒松柏犹依然。初逢贞元尚文主，云阙天池共翔舞。

相看却数六朝臣，屈指如今无四五。夷门天下之咽喉，

昔时往往生疮疣。联翩旧相来镇压，四海吐纳皆通流。

久别凡经几多事，何由说得平生意。千思万虑尽如空，

一笑一言真可贵。世间何事最殷勤，白头将相逢故人。

功成名遂会归老，请向东山为近邻。
屏山夜雪
胡寅（宋代）

熟醉莲荡风，未赏梅溪胜。
踏雪访屏山，今年得乘兴。
岁杪用韵 其二
洪咨夔（宋代）

黄麾春簇仗，梦不到东华。瓦研磨冰叶，砖炉煮雪花。

穷甘猿帐卧，老倦犊辕挝。冻解光风转，晴波拍两涯。
读丘浚寺丞天绘亭记
邹浩（宋代）

襟怀落落富经纶，造命奇穷道不伸。诗以百篇天上献，身为万里幕中宾。

每听故老谈风节，尚有遗文照水滨。闻说神游已无碍，想经山顶亦逡巡。
春游杂吟次赵秋谷前辈韵 其五
彭维新（清代）

三月春浩浩，杨柳披清池。依依缀柔叶，袅袅垂长丝。

游人就帷幄，词客吟葳蕤。不愿蒙顾盼，愿勿攀折之。

攀折亦易尽，来岁无好枝。
题马醉狂梅雪图赠潘婿幼恭
欧大任（明代）

梅花枝上鹊寒栖，雪涨江天月满溪。词客挥毫何处醉，玉壶春酒秣陵西。
晋郊祀歌三首 其一 夕牲歌
傅玄（魏晋）

天命有晋，穆穆明明。我其夙夜，祗事上灵。常于时假，迄用有成。

于荐玄牡，进夕其牲。崇德作乐，神祇是听。
按涝
彭汝砺（宋代）

瘦马扁舟迹已勤，三乡行尽独伤神。湖边围涨鱼龙富，野外田伤燕雀贫。

岂有异能裨此理，试留馀泽遗斯民。东南步武丰凶别，却笑天心似未均。
万里桥江上习射
陆游（宋代）

坡陇如涛东北倾，胡床看射及春晴。
风和渐减雕弓力，野迥遥闻羽箭声。
天上欃枪端可落，草间狐兔不须惊。
丈夫未死谁能料，一笴他年下百城。
碧岫晴云图
张羽（明代）

岚深山影寒，樵响不知处。绿树早莺时，千峰一家住。
偈倾一百三十三首
释法薰（宋代）

识得心，山岳沉。
握金成土，握土成金。
脚后脚前，见成行货。
少室峰前，交点不过。
题栖凤亭四首
白玉蟾（宋代）

亭前绿密玉成丛，凤宿枝头烟雨空。
箫管一声人未寝，满林明月浸清风。
句
仇远（元代）

高荷不受雨，倾泻与低荷。
低荷强自持，聚雨倾入波。
朝雨尚滴沥，晚雨忽滂沱。
临池卧以听，雨声静中多。
两耳本自清，奈此荷叶何。
中书侍郎挽词二首
秦观（宋代）

崛起商岩後，清忠士论归。
法知商鞅弊，议折董宏非。
迁谪生华发，骞腾上紫微。
又骑箕尾去，朝野涕空挥。
晴
潘牥（宋代）

西风一夜与晴期，红日当天烧陆离。
云似败棋无著处，山如宿酒顿醒时。
怀玉山旧游寄王彦博徐审知
赵蕃（宋代）

王郎家近石田溪，溪上行人古路迷。
王郎家苦了无事，自沟溪水灌蔬畦。
秋兴九首 其三 拟韦应物
秦观（宋代）

坐投林下石，秋声出疏林。林间鸟惊栖，岂独伤客心。

物亦有代谢，此理共古今。邻父缩新醅，林下邀同斟。

痴儿踏吴歌，娅姹足讹音。日落相携手，凉风快虚襟。
同日师竹携酒肴来谭
许传霈（清代）

此心何郑重，携酒与肴来。解语花随菊，忘情客举杯。

涤肠销傀儡，侧耳费疑猜。醉后新诗就，高歌答水隈。
题程氏麟嘉寿域
方回（元代）

当年此地瑞麒麟，预卜佳城寿槚春。
早把一官为长物，永期千岁作全人。
盈消虚息知时命，战履兢临保性真。
马革裹尸空大，宁骑款段了閒身。
梅花楼访月溪上人
汪绎（清代）

撼屋西风起白蘋，纸窗木榻静无尘。斜阳影里看归鸟，落叶声无著病身。

丈室只容清净侣，禅门今作读书人。惭予又作长安客，梦断山塘二月春。
谢惠三贤文集三首 其三
张明中（宋代）

三子久埋没，遗文富百篇。冰涵心底鉴，雪释性中天。

济楚鲤庭下，澜翻萤案边。著靴鬼为祟，容易复青毡。
欢喜吟
邵雍（宋代）

日往月来，终则有始。
半行天上，半下地底。
照临之间，不忧则喜。
予何人哉，欢喜不已。
龙冈新构（二首）
王守仁（明代）

营茅乘田隙，洽旬称苟完。
初心待风雨，落成还美观。
锄荒既开待，拓樊亦理园。
低檐避松偃，疏土行竹根。
勿剪墙下棘，束列因可藩。
莫撷林间萝，蒙茏覆云轩。
素昧农圃学，因兹得深论。
毋为轻鄙事，吾道固斯存。
宗博宫讲何丈以诸贤所赋清赋堂诗轴示教借和元韵附轴尾
程公许（宋代）

避影恶木阴，忍渴贪泉水。君看象渡河，步步须彻底。

士当秉特操，盛行贵知止。佳境著蔗根，苦或起瓜蒂。

上尊锡方进，万事咨伯始。孰能超然观，贯之以一理。

瓢饮有馀乐，我自味无味。忆登君子堂，积雪几没趾。

双鹤舞前除，穟烟萦素几。叠石肖崄崿，俯槛鉴清泚。

旌招还此来，归梦曷能已。红尘交辔语，新律吐琼蕊。

千载友元亮，顾未忍违世。将坛建鼓旗，许我陪末至。

政恐如浊泾，难以汩清渭。俗氛日轇轕，菉茨乱荪芷。

为君歌停云，倦翮思决起。念归怅无家，素食心所耻。

安得三间茅，托身安稳地。一编岫云吟，枯肠或能拟。
梅花百咏 其四十九 精蕴
李江（明代）

万径无人鸟绝飞，一生饱雪对疏篱。刚乎岂至磨多折，白者还教涅不缁。

上品根荄归巨眼，非常地步即生知。玄天那有何言语，只字片言人代之。
赠韦清将军
顾况（唐代）

身执金吾主禁兵，腰间宝剑重横行。

接舆亦是狂歌者，更就将军乞一声。
卜算子（李宜人生辰）
杨无咎（宋代）

昨夜月初圆，今日春才半。自是元君并旦生，岂在称遐算。

花诰看加封，玉斝休辞满。绮席来看谁与同，笑揖麻姑伴。
夏日送崔秀才游南
无可（唐代）

南方山水地，念子为贫游。纵是逢佳景，那能缓旅愁。

夕阳行远道，烦暑在孤舟。莫向巴江过，猿啼促泪流。
颂古 其七十八
释道颜（宋代）

官路无人触自行，两家公验甚分明。路傍偷贩私盐客，草里蹲身过一生。
春城曲
刘涣（宋代）

柳花吹雪香满帘，南园草烟迷绿纤。
素纱软屏隔春梦，金翠眉绿团小凤。
指怯调笙学莺语，度曲不成臆酸楚。
却把巫山一段云，剪作春衫寄人去。
东邻郎君马如雪，青锦短鞯裁杏叶。
背人骑过为谁羞，银黄小袍醉眼缬。
花貌越娘秋鬓薄，蛾眉学画初三月。
和才叔岸傍古庙
梅尧臣（宋代）

树老重缨乱，祠荒向水开。
偶人经雨踣，古屋为风摧。
野鸟栖尘坐，渔郎奠竹杯。
欲传山鬼曲，无奈楚辞哀。
留别
上元夫人（唐代）

萧郎不顾凤楼人，云涩回车泪脸新。

愁想蓬瀛归去路，难窥旧苑碧桃春。
丰干闾丘虎赞
释了惠（宋代）

虎怕人心恶，人欺虎太慈。虽逢贤太守，难打者官司。
杨刚中分教京口有司以冗员罢去作诗为别就次韵以饯其行二首 其一
俞德邻（宋代）

冲霄志气合雄飞，谁遣谈经坐绛帏。夜雨檐花聊痛饮，秋风莼绛竟思归。

一官岂为吾曹冗，五斗政嫌儿辈讥。去去草玄从尚白，丈夫元不羡轻肥。
解连环
张祥河（清代）

画帘花午。记娇痴揽镜，未成眉妩。但有情、却怨芳春，笑轻咽歌喉，要瞒鹦鹉。

小问侬名，为郎拨、琵琶弦数。甚年时学得，银甲纤纤，背地曾谱。

弓弓听伊细步。讶朦胧不辨，三里香雾。问再见、红颊添潮，更胜却环肥，鬓云低俯。

烛灺筵阑，最怯是、较量酒户。念惟有、帐纱月煖，麝熏自度。
叱石八景 其三 峭壁淩汉
黄公辅（明代）

巍峨化石势亭亭，不费天工遣巨灵。卓立恍疑参洞府，标空直欲碍云屏。

纹粘烟蕊朝霞紫，班缀苔痕夕霭青。谁陟高巅搔首问，惊人诗句答真冥。
喜翁冰厓擢方伯
周瑛（明代）

白璧含辉不染泥，除书忽下大江西。衡州事业南山近，工部声名北斗齐。

霄汉丹心回日月，郊原赤子望云霓。悬知早晚推贤相，又筑长沙十里堤。
金雀花
宋祁（宋代）

叠叶倚风绽，翩翾凌雾排。
齐名仙母使，写样汉宫钗。
南康春日
祖无择（宋代）

慙愧东风破腊来，一尊清圣为君开。
无方可使朱颜驻，有客相逢白眼回。
老大渐能知世态，疏慵那复计身媒。
遥怜伊洛冰应泮，芳草还荒旧钓台。
题灵桥门
舒坦（宋代）

危楼清迥立江风，紫逻红旗落日中。
暑雨涧溪来浩荡，暮烟洲渚隔朦胧。
欢声不厌重城近，霁色遥知秀野丰。
沧海一时传丽句，天才真是杜陵翁。
再和二首
吴芾（宋代）

平生相见即眉开，几遣车停马首回。
窗外每怜随月到，竹边还喜过墙来。
寒香入坐如相觅，幽艳迎人欲自媒。
不负此花惟有醉，殷勤且覆掌中杯。
俞宪生辰代庞几先作
仲并（宋代）

淮南持斧功成后，瓯粤乘轺喜暂临。
使者英标衣蹙绣，近臣新渥带横金。
三山气入中秋好，八郡香焚晓雾深。
已为黎元开寿域，可无椿岁慰人心。
满江红（端午）
刘克庄（宋代）

梅雨初收，浑不辨、东陂南荡。清旦里、鼓铙动地，车轮空巷。画舫稍渐京辇俗，红旗会踏吴儿浪。共葬鱼娘子斩蛟翁，穷欢赏。

麻与麦，俱成长。蕉与荔，应来享。有累臣泽畔，感时惆怅。纵使菖蒲生九节，争如白发长千丈。但浩然一笑独醒人，空悲壮。
三品石
王安石（宋代）

草没苔侵弃道周，误恩三品竟何酬。
国亡今日顽无耻，似为当年不与谋。
山行
戴复古（宋代）

度岭休骑马，临渊看网鱼。
木根高可坐，岩石细堪书。
谷鸟鸣相答，山云卷复舒。
儒衣人卖酒，疑是马相如。
句 其三十三
张舜民（宋代）

既非扶险阻，何必问年龄。
次韵袁提刑劳军许浦中路风雨
陈造（宋代）

方隅咫尺俨威颜，穷谷回春不作难。
渥泽欲随金节到，先声已失铁衣寒。
来时敢惮风将雨，泊处仍听浪卷滩。
天自与公供壮观，海涵云物正阑干。
晚至安宁
程本立（明代）

连然驿路马曾谙，落日行人思不堪。
地极九州铜柱北，山蟠六诏铁桥南。
汤池水底皆阴火，盐井烟中半夕岚。
回首蓬莱天万里，忍教尘鬓白毵毵。
双燕
范成大（宋代）

底处飞双燕，衔泥上药栏。
莫教惊得去，留取隔帘看。
送李袁州汎舟入浙
赵蕃（宋代）

晦庵无处著，泛宅又吴淞。载月初寻棹，看山不藉筇。

听渠猿鹤怨，心喜鹭鸥逢。遥想题诗处，枫桥半夜钟。
送程给事知越州
郎淑（宋代）

三朝藩屏宠光频，四纪清名动缙绅。
肯效怀章惊邸吏，独能持节屈戎人。
千岩秀气归华藻，一岭殊功简紫宸。
他日会居衡石地，荆州虽老实台臣。
和伯恭自造新茶
余靖（宋代）

郡庭无事即仙家，野圃栽成紫筍茶。
疏雨半晴回暖气，轻雷初过得新芽。
烘褫精谨松斋静，采撷萦迂涧路斜。
江水对煎萍彷佛，越瓯新试雪交加。
一枪试焙春尤早，三盏搜肠句更加。
多谢彩笺贻雅贶，想资诗笔思无涯。
钓台阻风去得风便
薛季宣（宋代）

先生非钓名，鱼钓清泠水。太空长廓然，浪迹秋光涘。

人忧我何忧，忘怒亦忘喜。建武非汉元，讵有留侯起。

神明旋地轴，姓字更七里。云台已埋没，严濑殊清泚。

峨峨二钓台，高插烟霞里。首阳远相比，万祀恒不圮。

我来经旧庐，敢卜瞻遗几。东风回我舟，江步时须舣。

仰观严象设，敬拜豁烦鄙。曾台畅登临，无复徒仰止。

萦迂古道屈，望望扳萝藟。崇基介岩石，特立端不倚。

削成二山碧，平正章如砥。众山郁青葱，环合纷碨礧。

清尘森万象，触睫同一视。古人不可见，可见安仁美。

旅情殆忘返，回棹西风驶。青蒲挂一席，入望俄城市。

瞥如周变秦，物物非古始。乃知主人意，待我非朱紫。

送迎因下风，忙遽均倒屣。烹茶出清泉，盘馔罗双鲤。

饫之以珍馐，浣濯予尘滓。相忘语默间，不假谈名理。

去留唯我意，今昔交汝尔。此情固冥契，何必亲之子。
苏武慢·雁落平沙
蔡伸（宋代）

雁落平沙，烟笼寒水，古垒鸣笳声断。青山隐隐，败叶萧萧，天际暝鸦零乱。楼上黄昏，片帆千里归程，年华将晚。望碧云空暮，佳人何处，梦魂俱远。
忆旧游、邃馆朱扉，小园香径，尚想桃花人面。书盈锦轴，恨满金徽，难写寸心幽怨。两地离愁，一尊芳酒凄凉，危阑倚遍。尽迟留、凭仗西风，吹干泪眼。
五羊舟泊木厂
何转书（明代）

扁舟无酒过重阳，江月渔灯彻板床。半蚀丹书明可读，双悬囊剑夜生光。

竹头木屑持筹切，虎帐龙骧校猎忙。行役不闻歌葛屦，上林知有献长杨。
茅亭闲坐
曾巩（宋代）

荆门常昼掩，不必云山深。
岂敢尚孤绝，自能收寸心。
草萌被远径，鸟语变乔林。
散帙味新趣，鸣絃叹余音。
脱粟幸可饱，一瓢方独斟。
颜从缅虽卓，非此谁为寻。
盛服缠紫艾，重印铸黄金。
信使忧惴息，讵无勤苦侵。
埃尘缁冠盖，霜露泫衣衿。
协肩已自昔，俯首微独吟。
岂惟智所拙，曾是力难任。
为乐聊在此，焉知玉山岑。
临安道中二首 其一
孙觌（宋代）

莽莽原野迥，练练沙水清。径封面苔滑，树陨风箨鸣。

小立听鸟语，深寻见鱼行。夕阳红未敛，彷佛见参横。
九月十一日疾小间夜赋
陆游（宋代）

病後衣巾尽觉宽，挈提裘领喟然叹。
孤灯不焰荧荧碧，小雨无然惨惨寒。
只道清心灾自退，岂知非意病相干。
平生最爱秋摇落，惆怅今年怯倚栏。
偈
公畿和尚（唐代）

有名非大道，是非具不禅。欲识个中意，黄叶止啼钱。
酬孙发
方干（唐代）

锦价转高花更巧，能将旧手弄新梭。

从来一字为褒贬，二十八言犹太多。
次韵震子磐送糟蟹 其一
王安中（宋代）

醉死杨家郭索生，此曹平日要横行。不须覆醢烦诸子，试比糟蟹几许争。
南岩次胡明府韵兼呈周曲塘经府
邱云霄（明代）

远随飞舄度溪南，路转诸天控鹤骖。自是林塘招吏隐，喜逢野衲悟禅参。

悬厓石柱依残照，隔水山城带夕岚。懒向浮名竞驰逐，烟霞自笑亦成贪。
再次送刍父韵寄之二首
苏泂（宋代）

君到知何日，书来未可疏。
旅情难是久，别意重于初。
时暑方遵涉，斋居少自如。
梁空明月梦，只有不关渠。
重阳节玉津园锡宴
宋庠（宋代）

纪节符阳序，承恩出上兰，
厨均尧脯膳，优集汉觞欢。
紫菊吹花酎，丹萸辟恶丸。
秋光浮翠帟，杂蘤珥华冠。
宫树遥分柞，林苕且辨兰。
神池翻瑞鹄，帝竹隐歌鸾。
烟阙云中见，严城斗外看。
欲知人意悦。霏雾满归鞍。
鹧鸪天 其六 立春后即事
刘辰翁（宋代）

旧日桃符管送迎。灯毯爆竹斗先嬴。鹿门乱走团栾久，才到城门有鼓声。

梅弄雪，柳窥晴。残年犹自冷如冰。欲知春色招人醉，须是元宵与踏青。
颂古
释道颜（宋代）

紫罗帐里撒真珠，禅客相承总掠虚。
拍手呵呵开口笑，释迦弥勒是他奴。
再次仲归临池韵
许及之（宋代）

圣时下士若卷阿，鸿笔词源走万波。南省只教韩愈到，北飞犹障禹门过。

男儿器业偏成晚，夫子才名独患多。地辟天开知有日，中兴宜颂更宜歌。
归来五首 其四
张侃（宋代）

爽气满清晨，秀色藏山骨。结亭苕水旁，断手建巳月。

古语敬书绅，高谭休拄笏。柴扉喜常关，从今避请谒。
水龙吟 寄郭安道御史
张之翰（元代）

一杯未尽分携，匆匆争似休相遇。方余病起，不禁同醉，只须将护。万里淮天，数行征雁，雨晴风住。趁瓜州古渡，东来潮水，便高卧、孤帆去。卧听江声如雨。渐消磨、满怀愁绪。丹青画出，金山烟塔，焦山霜树。如此江山，发挥正要，雄章奇句。仗何人唤取，青骢御史，看挥毫赋。
闻江陵江帅海病讣二首
岳珂（宋代）

荆楚初归士若云，连营几载守空囷。
度支入境方移粟，神策呼空自脱巾。
我已课无从此有，君方举故责之新。
可怜一夜妖星陨，不邮春耕杂渭滨。
游齐山招提二首 其一
刘定（宋代）

楼迥山饶翠，湖平水漫黄。开帘无午暑，隔洞有秋香。

冰枕聊相慰，云帆亦未忙。月明与溪色，好在紫微郎。
赠乔县尹
何梦桂（宋代）

神君当日蔼民谣，复见君来试割刀。
花下帘栊閒讼牒，柳边亭割见旌旄。
农桑课最趼丝殿，刍秣征宽骨士高。
泉出后田浑不饮，恐他滴滴是民膏。
拟古
张九成（宋代）

山色翠挼蓝，杯中酒如玉。
饮酒弹瑶琴，漫奏流水曲。
音微澹无味，弦缓轸不促。
不须苦求知，古人有遗躅。
推琴一长啸，清风振吾屋。
玩丹砂 寄赵居士
马钰（金朝）

净净清清净净清。澄澄湛湛湛澄澄。冥冥杳杳杳冥冥。永永坚坚坚永永，明明朗朗朗明明。灵灵显显显灵灵。
悼杨氏妓琴弦
朱褒（唐代）

魂归寥廓魄归泉，只住人间十五年。

昨日施僧裙带上，断肠犹系琵琶弦。
偈六十九首
释道宁（宋代）

曙色才分烟气消，严风括地不相饶。
炉中幸有无烟炭，莫学丹霞把佛烧。
恩大不知何以报，寥寥千载古风清。
梁甫行
曹植（魏晋）

八方各异气，千里殊风雨。
剧哉边海民，寄身于草野。(草野 一作：草墅)
妻子象禽兽，行止依林阻。
柴门何萧条，狐兔翔我宇。
赏心亭
李之仪（宋代）

赏心亭角倚栏杆，虎住龙蹲自屈蟠。无复埋金销胜气，空馀飞鹭识前滩。

百年名在人何处，万里潮平雨送寒。几向后庭更白纻，不堪残照下鱼竿。
泉穴鱼
张煌言（明代）

南有鲋鱼，实生泉穴；臣于鼋君，鳖行仰沫。水族失欢，暴腮勿活；

岂其撄鳞，贪饵故绝。
送王仲言倅泰州绝句
陆游（宋代）

紫薇杰作传千载，物色分留待下车。
老病难陪曳裾客，因来时寄一行书。
送别施愚山先生
黎士弘（清代）

先生七载湖西住，到处人能说使君。酌水自编良吏传，扶风新散讲堂文。

半江烟雨催归棹，一日星辰涣小群。同在他乡仍惜别，相思嘱寄敬亭云。
狱中上梁王书
邹阳（两汉）

臣闻忠无不报，信不见疑，臣常以为然，徒虚语耳。昔荆轲慕燕以之义，白虹贯日，太子畏之；卫先生为秦画长平之事，太白食昴，昭王疑之。夫精变天地而信不谕两主，岂不哀哉！今臣尽忠竭诚，毕议愿知，左右不明，卒从吏讯，为世所疑。是使荆轲、卫先生复起，而燕、秦不寤也。愿大王孰察之。

昔玉人献宝，楚王诛之；李斯竭忠，胡亥极刑。是以箕子阳狂，接舆避世，恐遭此患也。愿大王察玉人、李斯之意，而后楚王、胡亥之听，毋使臣为箕子、接舆所笑。臣闻比干剖心，子胥鸱夷，臣始不信，乃今知之。愿大王孰察，少加怜焉。

语曰：“有白头如新，倾盖如故。”何则？知与不知也。故樊於期逃秦之燕，借荆轲首以奉以事；王奢去齐之魏，临城自刭以却齐而存魏。夫王奢、樊於期非新于齐、秦而故于燕、魏也，所以去二国、死两君者，行合于志，慕义无穷也。是以苏秦不信于天下，为燕尾生；白圭战亡六城，为魏取中山。何则？诚有以相知也。苏秦相燕，人恶之燕王，燕王按剑而怒，食以駃騠；白圭显于中山，人恶之于魏文侯，文侯赐以夜光之璧。何则？两主二臣，剖心析肝相信，岂移于浮辞哉！

故女无美恶，入宫见妒；士无贤不肖，入朝见嫉。昔司马喜膑脚于宋，卒相中山；范雎拉胁折齿于魏，卒为应侯。此二人者，皆信必然之画，捐朋党之私，挟孤独之交，故不能自免于嫉妒之人也。是以申徒狄蹈雍之河，徐衍负石入海，不容于世，义不苟取比周于朝以移主上之心。故百里奚乞食于道路，缪公委之以政；甯戚饭牛车下，桓公任之以国。此二人者，岂素宦于朝，借誉于左右，然后二主用之哉？感于心，合于行，坚如胶漆，昆弟不能离，岂惑于众口哉？故偏听生奸，独任成乱。昔鲁听季孙之说逐孔子，宋任子冉之计囚墨翟。夫以孔、墨之辩，不能自免于谗谀，而二国以危。何则？众口铄金，积毁销骨也。秦用戎人由余而伯中国，齐用越人子臧而强威、宣。此二国岂系于俗，牵于世，系奇偏之浮辞哉？公听并观，垂明当世。故意合则胡越为兄弟，由余，子臧是矣；不合则骨肉为仇敌，朱、象、管、蔡是矣。今人主诚能用齐、秦之明，后宋、鲁之听，则五伯不足侔，而三王易为也。

是以圣王觉寤，捐子之之心，而不说田常之贤，封比干之后，修孕妇之墓，故功业覆于天下。何则？欲善亡厌也。夫晋文亲其雠，强伯诸侯；齐桓用其仇，而一匡天下。何则？慈仁殷勤，诚加于心，不可以虚辞借也。

至夫秦用商鞅之法，东弱韩、魏，立强天下，卒车裂之。越用大夫种之谋，禽劲吴而伯中国，遂诛其身。是以孙叔敖三去相而不悔，於陵子仲辞三公为人灌园。今人主诚能去骄傲之心，怀可报之意，披心腹，见情素，堕肝胆，施德厚，终与之穷达，无爱于士，则桀之犬可使呔尧，跖之客可使刺由，何况因万乘之权，假圣王之资乎！然则荆轲湛七族，要离燔妻子()，岂足为大王道哉！

臣闻明月之珠，夜光之璧，以闇投人于道，众莫不按剑相眄者。何则？无因而至前也。蟠木根柢，轮囷离奇，而为万乘器者，以左右先为之容也。故无因而至前，虽出随珠和璧，祗怨结而不见德；有人先游，则枯木朽株，树功而不忘。今夫天下布衣穷居之士，身在贫羸，虽蒙尧、舜之术，挟伊、管之辩，怀龙逢、比干之意，而素无根柢之容，虽竭精神，欲开忠于当世之君，则人主必袭按剑相眄之迹矣。是使布衣之士不得为枯木朽株之资也。

是以圣王制世御俗，独化于陶钧之上，而不牵乎卑辞之语，不夺乎众多之口。故秦皇帝任中庶子蒙嘉之言，以信荆轲，而匕首窃发；周文王猎泾渭，载吕尚归，以王天下。秦信左右而亡，周用乌集而王。何则？以其能越挛拘之语，驰域外之议，独观乎昭旷之道也。

今人主沈谄谀之辞，牵帷廧之制，使不羁之士与牛骥同皁，此鲍焦所以愤于世也。

臣闻盛饰入朝者不以私污义，底厉名号者不以利伤行。故里名胜母，曾子不入；邑号朝歌，墨子回车。今欲使天下寥廓之士笼于威重之权，胁于位势之贵，回面污行，以事谄谀之人，而求亲近于左右，则士有伏死堀穴岩薮之中耳，安有尽忠信而趋阙下者哉！
玉屏峰
汪士鋐（清代）

玉屏峙霄汉，鸟道度松门。
昨日登临处，诸峰屐底存。
云生甘在下，嶂出尔何尊。
极目无穷尽，空青抹一痕。
寄题太和丞公沈君公馆亭台四咏·成蹊亭
杨万里（宋代）

红雨未随风，白雪忽满枝。
秪今正月尾，政是断肠时。
疏山
黎道华（宋代）

杖藜徐步兴何长，宛宛岚光接水光。
蝉噪荒林桐叶老，风回半野稻花香。
却过萧寺寻僧话，又入松轩卧晚凉。
雨后微云山更好，与君行李未须忙。
和陶停云
吴芾（宋代）

我顷虽达，不足为荣。
拟攀逸轨，少适真情。
遐赏风味，魂梦宵征。
葛巾藜杖，仿佛如生。
记梦示师是
陈造（宋代）

青灯寒夜思吾乡，合眼便坐吾家堂。
阿丁炯然目如水，彩服蹁家趋我傍。
中心喜之谬督过，还为遨嬉废书课。
指似斜日西窗红，小赋未破书未供。
向渠不敢恩胜义，亦怜扭缩不自容。
蝶蜚鹿失忽惊寤，摵摵霜风在庭树。
几时笔分跨乃父，与汝相忘不关虑。
即事六言七首 其六
吕本中（宋代）

养生不能延年，忘言未是安禅。圣学工夫安在，重寻曲礼三千。
田家三首
柳宗元（唐代）

蓐食徇所务，驱牛向东阡。
鸡鸣村巷白，夜色归暮田。
札札耒耜村，飞飞来乌鸢。
竭兹筋力事，持用穷岁年。
尽输助徭役，聊就空自眠。
子孙日已长，世世还复然。

篱落隔烟火，农谈四邻夕。
庭际秋虫鸣，疏麻方寂历。
蚕丝尽输税，机杼空倚壁。
里胥夜经过，鸡黍事筵席。
各言官长峻，文字多督责。
东乡后租期，车毂陷泥泽。
公门少推恕，鞭朴恣狼藉。
努力慎经营，肌肤真可惜。
迎新在此岁，唯恐踵前迹。

古道饶蒺藜，萦回古城曲。
蓼花被堤岸，陂水寒更绿。
是时收获竟，落日多樵牧。
风高榆柳疏，霜重梨枣熟。
行人迷去住，野鸟竞栖宿。
田翁笑相念，昏黑慎原陆。
今年幸少丰，无厌饘与粥。
学弈
孟子（先秦）

弈秋，通国之善弈者也。使弈秋诲二人弈，其一人专心致志，惟弈秋之为听；一人虽听之，一心以为有鸿鹄将至，思援弓缴而射之。虽与之俱学，弗若之矣。为是其智弗若与？曰：非然也。
句
宋光宗（宋代）

细叠轻绡色倍浓，晚霞犹在绿阴中。
送钱守归朝除大农二首 其二
唐仲友（宋代）

贱迹归田里，高怀不世情。细倾忧国酒，频话及时耕。

紫橐恩将近，茅茨计未成。攀辕无好语，所愿达时英。
江南㮄发同居诸友多被落感叹成咏
姚鼐（清代）

九日明朝至，千山秋气来。江南悲送客，雨际罢登台。

旅馆须耽醉，风帆且缓开。谁怜黄菊节，多滞白衣才。
和刘郎浴观音予置酒见贻
韩维（宋代）

禅关严城侧，深靓辟华构。
方吾挟书来，值子出杅后。
欣然出浊酒，谈笑坐清昼。
三四同来人，颇喜出邂逅。
牵衣起相酌，曾不烦劝侑。
纷披索潜逃，顾壁恨无窦。
不谓一樽乐，有逾万金寿。
瓶罍忽已竭，余兴不自收。
走登故人堂，拜叙十年旧。
夜深跃马归，不畏妾妇诟。
寄静虚上人云门
张南史（唐代）

寒日白云里，法侣自提携。竹径通城下，松门隔水西。

方同沃洲去，不自武陵迷。仿佛心疑处，高峰是会稽。
宿香严院
王镃（宋代）

地炉煨火柏枝香，借宿寒寮到上方。
山近白云归古殿，风高黄叶响空廊。
敲门僧踏梅花月，入夜猿啼枫树霜。
梦醒不知窗日上，时闻经磬出松堂。
八关斋夜赋四城门更作四首 其三 西城门死
庾肩吾（南北朝）

绥心虽殊用，灭景宁优劣。一随业风尽，终归虚妄设。

五阴诚为假，六趣宁有截。零落竟同归，忧思空相结。
次韵李太博书羽扇亭二首
释宝昙（宋代）

艰难当不减腰围，过尽瞿塘几夕晖。
万里江山劳疾置，一番书札枉亲挥。
尘埃好却西风扇，行李仍从北道归。
底处最关天下事，秋来马不齕民肥。
敦煌廿咏 其二 白龙堆咏
敦煌人作品（唐代）

传道神沙异，暄寒也自鸣。势疑天鼓动，殷似地雷惊。

九削棱还峻，人跻刃不平。更寻掊井处，时见白龙行。
过吉水
萧立之（宋代）

路暗元非夕，山明忽作阴。年荒官籴重，野迥客愁深。

远水分渔窟，饥乌集社林。终更眠未稳，感慨起长吟。
红林檎近
方千里（宋代）

花幕高烧烛，兽炉深炷香。寒色上楼阁，春威遍池塘。多情天孙罢织，故与玉女穿窗。素脸浅约宫装。风韵胜笙簧。

游冶寻旧侣，尊酒老吾乡。清歌度曲，何妨尘落雕梁。任瑶阶平尺，珠帘人报，剩拼酩酊飞羽觞。
咏兴五首。出府归吾庐
白居易（唐代）

出府归吾庐，静然安且逸。更无客干谒，时有僧问疾。

家僮十馀客，枥马三四匹。慵发经旬卧，兴来连日出。

出游爱何处，嵩碧伊瑟瑟。况有清和天，正当疏散日。

身闲自为贵，何必居荣秩。心足即非贫，岂唯金满室。

吾观权势者，苦以身徇物。炙手外炎炎，履冰中栗栗。

朝饥口忘味，夕惕心忧失。但有富贵名，而无富贵实。
颂古一○一首
释子淳（宋代）

虽然答尽深深意，争奈投机句未亲。
欲曾本来无垢的，更须入水见长人。
寄山中老友
陈宓（宋代）

功名直作千年计，志气不随双鬓衰。
书卷盈怀长晏食，只烦造物为营炊。
春秋战国门。子产
周昙（唐代）

为政何门是化源，宽仁高下保安全。

如嫌水德人多狎，拯溺宜将猛济宽。
雩祭斋居叠去岁韵
弘历（清代）

又逢斋宿一回思，今日多惭是昔时。岂似春膏沾去岁，正当雨泽叹愆期。

绸缪预计谷其涌，剂酌先商政所宜。傥得微诚通帝鉴，早施恩澍沐甘滋。
杂兴十首 其六
方一夔（宋代）

人境无缘断俗喧，丁宁牢闭两柴门。五更孤枕客怀恶，半世青柴书眼昏。

有日空为无日计，醉时还道醒时言。白云久有南山梦，不待他年毕嫁婚。
题董文赠陈道士
胡奎（元代）

庐山董奉千株杏，太乙真人一叶莲。不有青藜杖头火，人间那得白云篇。
鳗井
施枢（宋代）

人言此井有灵源，潮落生透海门。
陵谷未须穷变易，朱{外广内啬}里是濮王园。
甲子秋八月偶思出游往往累日不能归或远至傍
陆游（宋代）

早携书剑三随计，晚辱弓旌四造朝。
心媿石帆山下叟，一生不识浙江潮。
西湖词二首 其一
周紫芝（宋代）

吴中小女结烟鬟，自打青腰唱采莲。欲趁歌声过南浦，藕花深处不通船。
寒苦谣
夏侯湛（魏晋）

惟立冬之初夜，天惨懔以降寒。霜皑皑怪被庭，冰溏瀩于井干。

草槭槭以疏叶，木萧萧以零残。松陨叶于翠条，竹摧柯于绿竿。
偈三首
释进英（宋代）

报慈有一公案，诸方未曾结断。
幸遇改旦拈出，各请高著眼看。
邵仲恭许相过金山未至
释道潜（宋代）

二月归来江上居，江流变渌江鸥去。时移物改何足论，身世悠悠本非固。

鸠鸣屋角山雨馀，花苞破红满芳树。晴窗晓日幽兴催，振衣出户凌高台。

潮回浪死风色定，缥缈沙岸烟中开。故人佳期绝消息，满眼空看暮云碧。

何日扁舟南渡来，一洒高风破吾臆。
李商叟传录临川与黎师侯唱酬怀曾文清公长句用韵作四首 其四
赵蕃（宋代）

叹息茶山识面迟，经过旧宅恨推移。听泉尚想甘瓢乐，抚竹如推与物离。

千首未多行世集，数篇才刻住山诗。属君勉力任兹事，吾道祇今棼若丝。
赠樵隐
方逢辰（宋代）

樵仙深入琴棋境，一笑出门天地宽。
人世已非存朽斧，土音不改只南冠。
琴中自有铁心在，局外何妨道眼观。
霁月光风元属我，饭牛何谓夜漫漫。
梦放翁为予作贫乐斋扁诚斋许画斋壁予本无是
方岳（宋代）

晴窗欲晓鸟声春，唤起藜床入定身。
老去不知三月暮，梦中亲见两诗人。
和镛州八景有序 其二 玉洞秋云
林熙春（明代）

洞里乾坤只手开，却将云物捲归来。茹芝本是藏书地，面壁原非举鼎才。

谩谓丹炉抛紫盖，祗从钟鼓隐楼台。五更天霁云开际，顿见桑田辟藁莱。
赠雪山李道人二首
刘克庄（宋代）

离乱雪山隔，艰难蜀信通。
道人能缩地，移取向江东。
次韵莫令因迓使者同泛舟至漂神已而误焉问宿
赵蕃（宋代）

我割仅铅刀，公铦比孟劳。
莫酬谈绝倒，难和句挥毫。
既误前驱远，不妨乘兴高。
悠然风月底，脱略异官曹。
望南斗山
钟昌（明代）

城头山独占，云际斗高悬。丹壑外无地，翠微中有天。

河流千古水，树绕万家烟。不尽寻山兴，清秋有暮蝉。
次韵伯承见简探梅之什且约人日同游城东
张栻（宋代）

江湖漫浪岁年晚，虽有梅花谁寄远。
城中可人独吴郎，不惜日力供往返。
东郭枝头玉雪明，下有清浅溪流横。
新春好趁花前约，莫待飘零空作恶。
送潘都干往临安
项安世（宋代）

西子湖边桃叶青，潘郎归骑拂春星。
金陵风景凭谁看，留得闲人住冶亭。
和裴令公南庄绝句
白居易（唐代）

陶庐僻陋那堪比，谢墅幽微不足攀。

何似嵩峰三十六，长随申甫作家山。
金山
然修（清代）

苍茫落日下藤萝，身在荆关画里过。飞去断云双白鸟，浴残寒浪一青螺。

蕲王有庙疏烟冷，郭璞无坟乱石多。千古寂寥俱莫问，且听江月送渔歌。
题隆兴寺画壁
弘历（清代）

前度权城临小春，佛香高阁参金身。绮语破戒赞相好，七字韵脚通元真。

信宿驻跸促归辔，未及遍览庵罗园。兹来秋日多清暇，乃得一一探其源。

调御丈夫固拔萃，前庑画壁尤绝伦。四十九年无一字，源流十二谁所传。

净饭王宫生悉达，天上天下称独尊。乃至徘徊双树下，终不生心转法轮。

围绕纯陀及迦叶，恭敬帝释人非人。土伯九约角觺觺，乾闼八部狰侁侁。

罗刹敦脢亦听法，蒙倛牛首咸来宾。须弥四面面各色，其间众类纷纭纭。

元蜂赤蚁蟠旷宇，鬼母产□还为飧。延颈举踵望悲护，圆光遍照何冤亲。

异哉幻境无不有，难执名相徵文言。画师乃不识名氏，想因薰习如来禅。

知微画像必斋戒，山东法传杨契丹。两家手迹真伪半，未能到此窥篱籓。

赵州古寺壁间水，相传作者吴道元。此去赵州百馀里，同时留迹何疑焉。

但看一笔挥圆相，风落电转谁能然。此画当作吴画观，兼传摩诘思开元。
送陈同甫丈赴省
韩淲（宋代）

平生四海几过从，晚向闽山访海翁。又见稼轩趋召节，却随举海赴南宫。

风云变态高情表，岁月侵寻醉眼中。可是龙川便真隐，乘时勋业尚须公。
三用韵酬行甫平山之约
方岳（宋代）

我家江南村，烟雨对山睡。
与山几何别，尘土发深喟。
欧阳有佳践，花骢一鞭至。
亟报江南云，共此故人醉。
崔司业挽歌二首
张说（唐代）

海岱英灵气，胶庠礼乐资。风流满天下，人物擅京师。

疾起扬雄赋，魂游谢客诗。从今好文主，遗恨不同时。

象设存华馆，威仪下墓田。凤池伤旧草，麟史泣遗编。

帷盖墟烟没，干旌陇日悬。古来埋玉树，流恨满山川。
咏萤
苏晋（唐代）

的的黄金色，闪闪白玉辉。
既能明自照，何用暗中飞。
次韵岁暮有感
赵抃（宋代）

岁月如流不用嗟，盛衰前定岂曾差。自怜览照头浑雪，犹喜观书目未花。

竺岭两曾逢落桂，龙山三见撷新茶。春元便欲休官去，谁顾杭州十万家。
题赵子昂书归去来辞
无名僧（元代）

典午河山半已墟，褰裳宵逝望归庐。翰林学士宋公子，好事多应醉里书。
采桑子 其二 君在新都曾题螀语斋额
胡薇元（清代）

寒螀唫彻官书歇，一片云孤。一片云孤。不是湘湖是桂湖。

琅琅寄我相思句，月与人俱。月与人俱。风送秋帆十幅蒲。
次答明伯花下见怀之作
华汝砺（明代）

尚想风流醇酒卮，河阳今岂旧花枝。好携一片湖湘石，镌得新篇续旧题。
送韩揆之江西（一作送阎伯钧往江州）
李冶（唐代）

相看指杨柳，别恨转依依。万里江西水，孤舟何处归。

湓城潮不到，夏口信应稀。唯有衡阳雁，年年来去飞。
徐勿斋太史省觐太夫人诗以寿
董其昌（明代）

因看景让举杯图，知是慈闱有令谟。能赞五噫安大隐，朅来三令下仙姑。

家声铉鼎归丸胆，天宠丝纶报辟纑。献岁承明催入直，板舆行著锦云扶。
过邯郸吕公祠柬杨次泉阴月溪二公时阴赴关右督学予与杨并之官河南云二首 其一
林大春（明代）

仙迹千年草树空，行人犹自拜仙宫。可怜人世惊心事，都在黄粱一梦中。
举赵州勘婆话颂
释贤（宋代）

冰雪佳人貌最奇，常将玉笛向人吹。
曲中无限花心动，独许东君第一枝。
端午书怀
黄淮（明代）

频年翰苑逢端午，蒲酒生香迭献酬。今日南冠笼短鬓，不知酝酿几多愁。
酬陈勉仲勉仲寄示诸公所和黄字韵诗轴且责其
王之道（宋代）

失梳蓬鬓结，欠洗垢衣黄。
我欲齐荣辱，谁能较短长。
贱贫犹不去，富贵慎无忘。
岂敢贪怀璧，春秋戒越乡。
淲赴贵池簿
韩元吉（宋代）

四十才生子，今年亦效官。
国恩期共报，世路觉尤难。
簿领犹应暇，诗书且细观。
传家门户立，即此慰衰残。
咏史
陈普（宋代）

泓泓眸子许渊渟，不见蛾眉只见经。未似马家亲子婿，终身不踏绛纱庭。
凤凰台二首
黎廷瑞（宋代）

泪落零阳酒一杯，赤藤遗墨亦堪哀。
苍梧云去箫声冷，莫是当年也误来。
岁寒亭
曾几（宋代）

饱霜犹郁葱，立雪故清润。
下有老成人，持心以相印。
代家君答闻老诗三首
唐仲友（宋代）

附热衔泥不足言，尔来杖锡亦纷然。
不趋鑪炭趋寒谷，青白於中觉汝贤。
梅花喜神谱·就实六枝
宋伯仁（宋代）

羽翼汉家了，忘形天地间。
个中有真乐，奚必拘商山。
蝶恋花
辛弃疾（宋代）

洗尽机心随法喜。看取尊前，秋思如春意。谁与先生宽发齿。醉时惟有歌而已。

岁月何须溪上记。千古黄花，自有渊明比。高卧石龙呼不起。微风不动天如醉。
和赵湖州见寄
释居简（宋代）

拙速诙谐与巧迟，约三章法赴吟期。一从鸥鹭忘情后，都是池塘入梦时。

星履盍酬高步武，竹符聊试小施为。凛然心事明如日，况是从来畏四知。
与妻书
林觉民（清代）

意映卿卿如晤，吾今以此书与汝永别矣！吾作此书时，尚是世中一人；汝看此书时，吾已成为阴间一鬼。吾作此书，泪珠和笔墨齐下，不能竟书而欲搁笔，又恐汝不察吾衷，谓吾忍舍汝而死，谓吾不知汝之不欲吾死也，故遂忍悲为汝言之。

吾至爱汝，即此爱汝一念，使吾勇于就死也。吾自遇汝以来，常愿天下有情人都成眷属；然遍地腥云，满街狼犬，称心快意，几家能彀？司马青衫，吾不能学太上之忘情也。语云：仁者 “老吾老，以及人之老；幼吾幼，以及人之幼”。吾充吾爱汝之心，助天下人爱其所爱，所以敢先汝而死，不顾汝也。汝体吾此心，于啼泣之余，亦以天下人为念，当亦乐牺牲吾身与 汝身之福利，为天下人谋永福也。汝其勿悲！

汝忆否？四五年前某夕，吾尝语曰：“与使吾先死也，无宁汝先吾而死。”汝初闻言而怒，后经吾婉解，虽不谓吾言为是，而亦无词相答。吾之意盖谓以汝之弱，必不能禁失吾之悲，吾先死，留苦与汝，吾心不忍，故宁请汝先死，吾担悲也。嗟夫！谁知吾卒先汝而死乎？

吾真真不能忘汝也！回忆后街之屋，入门穿廊，过前后厅，又三四折，有小厅，厅旁一室，为吾与汝双栖之所。初婚三四个月，适冬之望日前后，窗外疏梅筛月影，依稀掩映；吾与汝并肩携手，低低切切，何事不语？何情不诉？及今思之，空余泪痕。又回忆六七年前，吾之逃家复归也，汝泣告我：“望今后有远行，必以告妾，妾愿随君行。”吾亦既许汝矣。前十余日回家，即欲乘便以此行之事语汝，及与汝相对，又不能启口，且以汝之有身也，更恐不胜悲，故惟日日呼酒买醉。嗟夫！当时余心之悲，盖不能以寸管形容之。

吾诚愿与汝相守以死，第以今日事势观之，天灾可以死，盗贼可以死，瓜分之日可以死，奸官污吏虐民可以死，吾辈处今日之中国，国中无地无时不可以死。到那时使吾眼睁睁看汝死，或使汝眼睁睁看吾死，吾能之乎？抑汝能之乎？即可不死，而离散不相见，徒使两地眼成穿而骨化石，试问古来几曾见破镜能重圆？则较死为苦也，将奈之何？今日吾与汝幸双健。天下人不当死而死与不愿离而离者，不可数计，钟情如我辈者，能忍之乎？此吾所以敢率性就死不顾汝也。吾今死无余憾，国事成不成自有同志者在。依新已五岁，转眼成人，汝其善抚之，使之肖我。汝腹中之物，吾疑其女也，女必像汝，吾心甚慰。或又是男，则亦教其以父志为志，则吾死后尚有二意洞在也。幸甚，幸甚！吾家后日当甚贫，贫无所苦，清静过日而已。

吾今与汝无言矣。吾居九泉之下遥闻汝哭声，当哭相和也。吾平日不信有鬼，今则又望其真有。今是人又言心电感应有道，吾亦望其言是实，则吾之死，吾灵尚依依旁汝也，汝不必以无侣悲。

吾平生未尝以吾所志语汝，是吾不是处；然语之，又恐汝日日为吾担忧。吾牺牲百死而不辞，而使汝担忧，的的非吾所忍。吾爱汝至，所以为汝谋者惟恐未尽。汝幸而偶我，又何不幸而生今日之中国！吾幸而得汝，又何不幸而生今日之中国！卒不忍独善其身。嗟夫！巾短情长，所未尽者，尚有万千，汝可以模拟得之。吾今不能见汝矣！汝不能舍吾，其时时于梦中得我乎？一恸。辛未三月廿六夜四鼓，意洞手书。

家中诸母皆通文，有不解处，望请其指教，当尽吾意为幸。
南唐伶人献先主词
佚名（唐代）

惟愿普天多瑞庆，柳条结絮鹅双生。
渔父词（其十四）
赵构（宋代）

春入渭阳花气多。春归时节自清和。冲晓雾，弄沧波。载与俱归又若何。
送嗣定西侯蒋公骥使襄府
程敏政（明代）

使节新持第一番，金貂光彩动襄樊。名传夙将家声远，恩重亲王礼意繁。

驿路晓星瞻北斗，江城秋色绕南辕。昔年羊杜风流在，约取归来得晤言。
游清凉山次乔宗伯韵
杨旦（明代）

雨馀山色散晴空，古寺逶迤曲径通。暇日偶陪诸老后，上方今喜一樽同。

凭高眺远诗怀壮，佳景芳时乐事丛。宾主相忘因坐久，莲房荐酒擘青葱。
颂古七首
释胜（宋代）

许由临岸洗耳，巢父不饮牛水。
侍者亲入帝乡，赵州只在草里。
拟题织锦图
秦观（宋代）

悲风鸣叶秋宵冷，寒丝萦手泪残妆。
微烛窥人悉断肠，机翻云锦妙成章。
偈颂一百三十六首
释惟一（宋代）

旧时日月，旧日山川。
东西不易，南北不迁。
水云杂杳，龙象骈阗，
古佛家风尚俨然。雨过千林开以幄，
月临双沼浸银蟾。
直舍
宋祁（宋代）

南荣曝腹饫黄粱，卧看春晖上缥墙。
有位乘轩惭野鹤，出钱邀沐羡山郎。
神交自爱蘧蘧适，怪事非论咄咄狂。
瓠穷不穿樗质散，只应何用是吾乡。
湘中纪行十首 斑竹岩
刘长卿（唐代）

苍梧在何处，斑竹自成林。点点留残泪，枝枝寄此心。

寒山响易满，秋水影偏深。欲觅樵人路，蒙笼不可寻。
半天楼
弘历（清代）

适来山中游，富揽山中景。归园未卓午，因复登崇岭。

高楼坐天半，万槩从新领。是岂悟知足，且非观平等。

然吾有转语，道本无止境。契真动亦定，远俗喧皆静。

寄兴固不浅，得句常因迥。
偈颂七十六首
释师观（宋代）

如来结制日，诸缘俱顿息。
九十日长期，衲僧口挂壁。
咄，正是黑牛卧死水。
御制段太尉碑
叶元良（唐代）

多难全高节，时清轸圣君。园茔标石篆，雨露降天文。

义激忠贞没，词伤兰蕙焚。国人皆堕泪，王府已铭勋。

揭出临新陌，长留对古坟。睿情幽感处，应使九泉闻。
瓶中红白二莲五首 其四
杨万里（宋代）

白莲半莟未开时，看作红莲更不疑。到得欲开浑别了，玉肤洗退淡胭脂。
满江红（寿小叔母）
陈著（宋代）

修茂堂深，芳尘满、沈烟一朵。帘半卷，好风催晓，晴光才破。新润半教萱草鬯，轻寒未放酴醿过。称鱼轩、容与寿如山，群仙贺。

琴帏底，声调和。庭阶下，儿孙大。喜新来咿喔，又还添个。总是人生如意处，休将时事关眉锁。趁莺花、时节绮罗筵，年年作。
见潮
孔平仲（宋代）

朝亦见潮来，暮亦见潮来。维舟不敢渡，西望兴悠哉。
夏旱三首
岳珂（宋代）

问津六辅到长安，满目疲羸不忍观。
耕耨又孤今岁饱，盖藏尤比去年难。
绮罗有目须令见，铁石为心方自宽。
欲借玉阶空怅望，救民无术愧空餐。
满庭芳（政和癸巳滁阳作，其年京师大雪）
向子諲（宋代）

天宇长闲，飞仙狂醉，挼云碎玉沈空。谢家庭院，争道絮因风。不沈寒生宝粟，深调护、犀幕重重。瑶林里，疏梅献笑，小萼露轻红。

瑞龙。香绕处，云间弦管，尘外帘栊。须烂醉流霞，莫诉千钟。闻道蟠桃正好，蓬瀛路、消息潜通。飞琼伴，偷将春色，分付入芳容。
元舆携酒见过三首 其二
郭祥正（宋代）

酒味年来美，携觞约屡过。交情贫始见，诗思老仍多。

许国心常赤，思家发任皤。诵君新得句，秀色揽山河。
愁蕊香引（小石调）
柳永（宋代）

留不得。光阴催促，奈芳兰歇，好花谢，惟顷刻。彩云易散琉璃脆，验前事端的。

风月夜，几处前踪旧迹。忍思忆。这回望断，永作终天隔。向仙岛，归冥路，两无消息。
和范景仁王景彝殿中杂题三十八首并次韵其二
梅尧臣（宋代）

象戏本从棋局争，後宫龟背等人情。
今闻儒者饱无事，亦学妇人闲斗明。
堂上有奇谁可胜，樽中赌酒令方行。
直驱猛兽如寻邑，何似升平不用兵。
世殿下设宴相待作绝句一章敬和
祁顺（明代）

诗如金石韵相宣，七步宁饶子建先。欲识宝贤清意味，光风霁月浩无边。
次韵公定世弼登北都东楼四首 其三
黄庭坚（宋代）

都城碍飞鸟，军幕卧貔貅。紫葚知蚕老，黄云见麦秋。

接天双阙起，伏地九河流。耆老深望幸，銮舆不好游。
嘉泰二年题资州醮坛山星斗阁对是同王资州贾
魏了翁（宋代）

天磨团团任往还，莫将止处认兼山。
水归寒谷斂秋练，木落前峰明晓鬟。
天度已归参井后，日行又值斗箕间。
若知此处真消息，血气浮名总是閒。
和翁秘监彦深喜绝句四首 其二
程俱（宋代）

即看新绿归千亩，还见陈红积九年。便觉雨旸如有意，不须花草苦争妍。
送僧南游
李石（宋代）

天下香火如东林，雷刘胜迹犹可寻。
阿师跳出矮屋下，万里抱被云水深。
汝家老演旧行处，江梅树树前时吟。
可怜此老今已矣，门户久冷怀语音。
去年送圭今送汝，演子两虎不易擒。
吾诗最悭亦何用，且为向来衣钵重。
逢圭问我强健时，犹抱黄经恋虀瓮。
题道院壁
牟融（唐代）

山中旧宅四无邻，草净云和迥绝尘。神枣胡麻能饭客，

桃花流水荫通津。星坛火伏烟霞暝，林壑春香鸟雀驯。

若使凡缘终可脱，也应从此度闲身。
杂曲歌辞。太行苦热行
独孤及（唐代）

驷马上太行，修途亘辽碣。王程无留驾，日昃未遑歇。

请问此何无，恢台朱明月。长蛇稽天讨，上将方北伐。

明主命使臣，皇华得无杰。已忘羊肠险，岂惮温风入。

摇策汗滂沱，登崖思纡结。炎云如烟火，溪谷将恐竭。

昼景赩可畏，凉飙何由发。山长飞鸟堕，目极行车绝。

赵魏方俶扰，安危俟明哲。归路岂不怀，饮冰有苦节。

会同传檄至，疑议立谈决。况有阮元瑜，翩翩秉书札。

起予歌赤坂，永好逾白雪。维念剖竹人，无因执羁绁。
秋兴
陆游（宋代）

惩羹吹齑岂其非，亡羊补牢理所宜。
白头始访金丹术，莫笑龟堂见事迟。
韩信
张廷珏（清代）

一说不从有武涉，再说不从有蒯彻。汉王始终遇我厚，此语鬼神应泣血。

前年夺军在成皋，今年夺军在定陶。主上猜嫌亦已甚，怡然就国无牢骚。

岂知兔死烹功狗，假王真王总不久。掀天事业振中原，到头不脱儿女手。

越兮布兮同见夷，灭楚才过十载期。依然成败两俱尽，愧使重瞳地下知。
题翘翠轩诗
吴可（宋代）

老木拔云苍翠起，新篁挟雨枝叶美。
下有数峰莓苔寒，先生俯仰一笑喜。
乘兴把书坐秋风，超然吐论飞长虹。
客星忽去璧月上，陶陶醉卧玻璃中。
秦城
刘克庄（宋代）

缺甓残砖无处寻，当年筑此虑尤深。
君王自向沙丘死，何必区区戌桂林。
涌溪
释绍昙（宋代）

平地忽翻千尺浪，吞空沃日势滔滔。
截流机峻无人荐，谩说茶陵踏断桥。
还王平甫秀才诗稿
刘攽（宋代）

王子能诗古不如，壮心豪气未应除。百年总付人间世，一腹都容天下书。

白雪关山来騕袅，绿萍池沼秀芙蕖。穷愁已作无闻老，相愧临濠一问渔。
偈颂三十八首 其三十八
释如净（宋代）

铁酸豏，金刚剑，吞了斩了，以活为验。作家恁么共提持，超过佛祖增光焰。
颂十玄谈·演教
释印肃（宋代）

三世如来共所宣，至今不断少人传。
塞鸿非是人惊起，风击芦鸣写碧天。
插花山居诗同弟寒将作 其三
马思赞（清代）

最爱西风换夹衣，一番秋色到柴扉。不除衰草留虫语，但扫空阶候叶飞。

带角未妨菱稍贵，然萁或恐豆旋稀。直愁恼乱比邻意，珍重儿童唤鸭归。
宝界山居记
归有光（明代）

太湖，东南巨浸也，广五百里，群峰出于波涛之间以百数。而重涯别坞，幽谷曲隈，无非仙灵之所栖息。天下之山，得水而悦，水或束隘迫狭，不足以尽山之奇；天下之水，得山而止，山或孤孑卑稚，不足以极水之趣。太湖漭淼澒洞，沉浸诸山，山多而湖之水足以贮之。意惟海外绝岛胜是，中州无有也。故凡奔涌屏列于湖之滨者，皆挟湖以为胜。

自锡山过五里湖，得宝界山，在洞庭之北、夫椒、湫山之间，仲山王先生居之。先生蚤岁弃官，而其子鉴始登第，亦告归，家庭间日以诗画自娱。因长洲陆君，来请予为山居之记。

余未至宝界也，尝读书万峰山，尽得湖滨诸山之景。虽面势不同，无不挟湖以为胜，而马迹长兴，往往在残霞落照之间，则所谓宝界者，庶几望见之。昔王右丞辋川别墅，其诗画之妙，至今可以想见其处。仲山之居，岂减华子冈、欹湖诸奇胜？而千里湖山，岂蓝田之所有哉？摩诘清思逸韵，出尘壒之外。而天宝之末，顾不能自引决，以濡羯胡之腥膻。以此知士大夫出处有道，一失足遂不可浣，如摩诘，令人千载有遗恨也。今仲山父子嘉遁于明时，何可及哉！何可及哉！
休沐寄怀
沈约（南北朝）

虽云万重岭，所玩终一丘。
阶墀幸自足，安事远邀游？
临池清溽暑，开幌望高秋。
园禽与时变，兰根应节抽。
凭轩搴木末，垂堂对水周。
紫箨开绿筿，白鸟映青畴。
艾叶弥南浦，荷花绕北楼。
送日隐层阁，引月入轻帱。
爨熟寒蔬剪，宾来春蚁浮。
来往既云倦，光景为谁留？
金缕曲·癸未岁杪，八十自省
萧萐父（唐代）

耄耋休言寿。怅平生、韶光半掷，愧酬师友。蓬岛迷茫泥路滑，自择何须搔首。

幸葆此、童心无垢。桃李芬芳腾巨浪，更峥嵘、笔剑冲牛斗。

少年游，诗情茂。

星穹德律萦怀久。解连环、螺旋结构，乐章合奏。平等智观儒佛道，偏赏蕾芽新秀。

伫桥头、承前启后。历史洄流多激漩，弄潮儿、争作擒龙手。

丹柯炬，燃心授。
山水友别辞 薝卜鲊
王质（宋代）

天上雪花六，地下梅花六。彼花花我眼，此花实我腹。

鲊它鲊，总弗亚，山南招提北兰若，野僧家风莫相舍。
暮坐中庭
杨万里（宋代）

蚊子因凉减，蝉声入暮多。
有愁无处著，不饮欲如何。
句
杨长孺（宋代）

一封无己帖，两首乐天诗。
作平湖秋色图题赠陆彦玘考功
王绂（明代）

近自吴门别，而今已半年。交游心固切，霄壤迹难缘。

宦况青云表，閒身白鸟边。漫图秋色去，还肯忆林泉。
次韵僧云岫寄东皋寺主智恭
陈著（宋代）

闻说东皋绝点埃，笑飞铁锡把山开。
何须一面方相识，曾见藕花诗句来。
观知殿化殿堂灯油求颂
释正觉（宋代）

广堂清白照蒲团，相续真灯未许残。
寂默无声闲口醭，光明不掉寸心寒。
莲开似对秋波浅，梦觉浑疑晓漏乾。
十法界身流影事，自他交彻镜中看。
署中书怀
赵泽祖（宋代）

庭下幽花照眼醒，绿阴成幄晚风清。
何时抛掷铜章去，小艇烟波弄月明。
春昼迟
张宪（元代）

楼观参差半空起，缥缈阑干烟雾里。绿萍一道浸鸳鸯，笑声只隔桃花水。

柳下粉墙斜靠街，当昼红门半扇开。游丝冉冉挂檐角，燕子一双何处来？
小雨默坐北轩诸山如失须臾雨止紫翠突兀眼中似慰老人岑寂也二首 其一
程俱（宋代）

烟雨濛濛山有无，小轩孤坐对城隅。斯须突兀千峰秀，似慰衰颜老病夫。
坐宏济石壁下及暮而去
曹寅（清代）

我有千里游，爱此一片石。徘徊不能去，川原俄向夕。

浮光自容与，天风鼓空碧。露坐闻遥钟，冥心寄飞翮。
示林宗辰劝学数语
赵汝腾（宋代）

青山於蓝，冰寒於水。
立言劝学，荀卿氏子。
卿不如轲，醇乎醇矣。
荀学无他，求其放心。
存则圣贤，舍则犊禽。
差只毫发，隔逾丈寻。
秘有事焉，所言何事。
面勿正心，正亦何累。
勿忘勿助，持敬之意。
於此羽察，是之荀学。
於此而劝，其进罔觉。
勉哉宗辰，说博守约。
题林和靖像
袁韶（宋代）

避影林壑，清畏缩侨。
尔梅多事，漏吾天机。
长风孤骞，秋鹤与飞。
山高水深，无成无亏。
谒南海神庙百韵
陶元藻（清代）

涵天溟涨百粤东，瀰漫{氵盱}潏浮庞鸿。近与日本琉球通，暹罗一发青迷濛。

古城吕宋远霭笼，浮沈出没蛟涎中。海壖古庙形崇隆，雕锼榱桷碧映彤。

屏张屈戌嵌玉璁，罘罳耀日黄金镕。庭荫松柏兼梧桐，龙蛇画壁流春渱。

昌黎碑版赑屃穹，有神爵贵逾三公。千年保障怜群蒙，膏腴万亩波勿攻。

民居安堵百福总，射潮不用钱镠弓。胎生卵息水族洪，代天资化庖厨供。

焰腾煮海红云烘，利周鼎鼐神罔恫。神之去兮乘两龙，祥飙闪烁灵旗熊。

巡行洲澳职靖共，下视商贾千樯冲。东达朝舞齐鲁封，流沙西渡波涛汹。

八闽三折声沨沨，辽阳往复春历冬。平舟稳舵人无恟，讴歌咸戴神帡幪。

中有彩鹢如飘蓬，陆离直继波斯踪。浑天仪制轩辕铜，漏壶箭捧金衣童。

验时辨刻规矩重，酒器百巧呈玲珑。为舟为马为鸣钟，灵机旋运夺鬼工。

织毛组羽鲛女缝，七襄鸳锦龙绡红。沈檀苏合浮香浓，珊瑚七尺夸石崇。

玻璃黛碗镂芙蓉，夜珠照乘气似虹。纷纭杂沓笥笈宾，充庭列陛临重曈。

惟神呵护来无穷，鲸鲵久靖岛息烽。沿流妥帖排艨艟，分哨会哨部伍忠。

神为鞭策无疏慵，童男丱女灵未终。须臾导至蓬莱峰，金银台上宴赤松。

六鳌背负山巃嵷。琴高戏水鱼噞喁。来朝走马还故宫，神之来兮景曈昽。

肥遗罔象恍惚逢，森罗鬼怪执戟雄。夜叉噀血头竖棕，巫箫社曲喧村翁。

马援铜鼓敲鼕鼕，舵师估客礼拜恭。黄蕉丹荔琥珀醲，花砖鸡骨卜吉凶。

肩摩踵接声聚蜂，国家岁祀牲牺隆。聿逢庆典加虔丰，六师挞伐平西戎。

帝曰都哉宣朕衷，春帆细雨来使{舟卬}。使敬告神神鞠躬，谓釐海甸臣祝融。

未能执殳效微功，雨露宠锡惊瞆聋。手招阳侯观礼容，冯夷尾入天吴从。

醉饱舞蹈欢忭同，天威咫尺肃且雍。迢遥望阙三呼嵩，我昔盱眙策短筇。

岳渎庙内神明聪，玉旒鷩冕垂华虫。徘徊广厦闻钟镛，支祁铁絙横复纵。

汤汤洪泽涛撞摏，廿年惊悸遥心胸。况今溟澥川所宗，扶胥赫濯神肤庸。

乾端坤倪云翳空，沐日浴月光冲瀜。豁达眼界开昏瞢，海晏作颂时熙雍。

淋漓染翰元气充，岂类瓮牖嘘蠮螉。从兹破浪乘长风，扶摇万里鹏飞翀。
赠孙尉姑苏紫石铫孙有诗次韵
虞俦（宋代）

吴侬生长水与云，不采莲花拔蒲根。
穷山凿石出奇怪，颠坑仆谷无寒温。
宣和倖臣以佞进，横江花石如云屯。
造化有此诚疮痏，奈何浮靡夸朴敦。
守令诛求星火迫，州县惊扰河涛翻。
举觞谁酹栟榈子，我欲从之以为昆。
尔来刳作短尾铫，形模简古得全浑。
遗君日以烹龙凤，要和松风泻潺湲。
弥明讥评二子媿，卢仝风味千载存。
搜搅胸中万卷富，倾动笔下三峡源。
可怜长安贵公子，饱餐荔支餍河豚。
岂知是中有佳趣，目方忏视手不扪。
武夫丁字且不识，一礮拟落天骄魂。
平生攘臂咤飞石，唾取青衫明主恩。
书生调度清且苦，臭味不同谁与论。
祝君勿遣羊羹污，以友石供古铜盆。
舟中漫兴
李新（宋代）

梅雨冥冥湿钓船，失群寒鹭下江天。
一声长笛无穷意。自叠渔蓑白日眠。
送周元吉显谟左司将漕湖北三首 其二
杨万里（宋代）

又见周郎携小乔，武昌赤壁醉娇饶。蜀江雪水来三峡，吴苑风娇访六朝。

秋月春花出肝肺，新词丽曲入笙箫。归来却侍金銮殿，好看霜毛映珥貂。
至青阳先寄韩子苍
吴则礼（宋代）

秃发覉臣百不忧，树头树底鸣栗留。
游方便具屈宋眼，出世真栗陶谢流。
著冠来糴太他米，捩柁故转长淮舟。
莫问铜钱恰三百，浇肠一斗与君谋。
龙吟曲（陪节欲行留别社友）
史达祖（宋代）

道人越布单衣，兴高爱学苏门啸。有时也伴，四佳公子，五陵年少。歌里眠香，酒酣喝月，壮怀无挠。楚江南，每为神州未复，阑干静、慵登眺。

今日征夫在道。敢辞劳、风沙短帽。休吟稷穗，休寻乔木，独怜遗老。同社诗囊，小窗针线，断肠秋早。看归来，几许吴霜染鬓，验愁多少。
野牧图 其二
张孝祥（宋代）

秋晚稻生孙，催科不到门。人闲牛亦乐，随意过前村。
赠陈襄秘丞自峡中召归
刘敞（宋代）

淮海南国冲，冠盖结浮云。面交固不数，白首犹若新。

之子天际固，各自东西人。一语旦连夕，欢如平生亲。

岂伊名闻久，固以意气均。驰骛诗书间，博哉醇乎醇。

我昔病俗学，莫明圣与仁。常恐遂至地，岂期晚有邻。

君还觐清光，一二席上珍。贤者任必重，勉旃觉斯民。
送李端懿师郓
宋仁宗（宋代）

鲁馆名臣子，皇家外弟亲。
诗书谋帅旧，金竹剖符新。
九郡提封远，一圻甘泽均。
纯诚宜报国，抚士爱吾民。
次韵约之谢惠诗
王安石（宋代）

鱼跳桑柳阴，鸟落蒲苇侧。
已无溪姑祠，何有江令宅。
故人耽田溪，老脱尚方舄。
开亭捐百金，於此扫尘迹。
地偏人罕至，心远境常寂。
我行西州旋，税驾候颜色。
相随望南山，水际因一息。
公时指岸木，谓此可寻尺。
伐之营中沚，持用自怡怿。
欢言俟其成，邀我堂上食。
百忧每多违，一诺还自惕。
春风檐楹新，坐久膝前席。
翛然忘故约，北郭疑有适。
长淫舒永怀，伫想对以臆。
摛辞甚有理，窃比书石鷁。
知公不欺我，把玩果心恻。
嘉肴既夙设，丽藻仍虚掷。
左车公自迎，右券吾敢责。
闻说芼羹臛，芬香出邻壁。
妇休机杼事，儿失刀椠职。
何胶胶扰扰，而纷纷籍籍。
携持欲一往，继此方如织。
元龙但高眠，司马勿亲涤。
几能孩童旧，握手皆鬓白。
有兴即联络，东阡与南陌。
赠人四首 其一
吕本中（宋代）

病欲相寻久未能，虎丘山下在家僧。诸方本末须君记，拈出丛林旧葛藤。
送丹阳新守李国博归洪州
梅尧臣（宋代）

蔡水冬不枯，唯愁夜冰结。
归船及暖下，穷腊未飞雪。
淮颍地渐偏，川上云常泄。
几日接春波，南风楚江彻。
拜亲怀郡章，予慕嗟才劣。
虾蟆
李觏（宋代）

虾蟆尔奚为，閤閤搅人耳。在官不为官，在私无私事。

徒将一寸口，日夜相鸣吠。岂能劖语言，且欲噪梦寐。

何者孔稚圭，爱之如鼓吹。谁论正与淫，各自有知己。
送高邑佐伴贡入京用来韵十首 其八
成鹫（清代）

粤水燕山路未赊，观风问俗兴无涯。异言异服休相讶，同轨同文本一家。
偈颂一百六十首
释宗杲（宋代）

三十年来弄马骑，今朝却被驴儿攧。
就地拾得丽水金，牛起却是新罗铁。
报诸人，别不别，
夜来雪压云门，冻得乌龟成鳖。
妬诗
曹植（两汉）

嗟尔同衾。
曾不是志。
宁彼冶容。
安此妬忌。
黄帝赞诗
曹毗（魏晋）

轩辕应玄期，幼能总百神。体练五灵妙，气含云露津。

掺石曾城岫，铸鼎荆山滨。豁焉天扉开，飘然跨腾鳞。

仪辔洒长风，褰裳蹑紫宸。
金刚随机无尽颂·尊重正教分第十二
释印肃（宋代）

正教堪尊重，一法共不共。
十八不共时，灭却南柯梦。
熙宁望祭岳镇海渎十七首
佚名（隋代）

绅韩襜兮，玉佩偿兮。
于我将事，神燕喜兮。
帝命望祀，敢有不共。
往返于位，肃肃雍雍。
诗二首
余翼（宋代）

□几□□□□□，□□依旧向阳开。
神仙究竟归何处，驻马多时望不回。
瀛岩
薰荆楚（宋代）

岩根商舸集高桅，岩顶朱门小殿开。
未信瀛洲环弱水，始知鳌背负蓬莱。
青山到海重重小，白鸟随潮两两来。
坐久松风吹骨冷，此身浑觉在瑶台。
以游子悲故乡为韵又五首 其二
王炎（宋代）

择友得石交，心腹管城子。可怜老而秃，我穷正坐此。

玲珑玉其音，六学有妙理。抱此为身媒，前贤恐不尔。

翩翩肉食飞，书生懦于武。
以湖州酥秀州木犀面油太和石本观音像送莫万
赵蕃（宋代）

蚁浮犹腊要酥同，长恨中州信不通。
忽得吴中所持寄，急令分减报乡风。
晚南黄池村
金君卿（宋代）

轻风剪烟素，绳绳萦喦阿。
白鸟相间飞，野容秋外多。
颓日忽返照，霎若春气和。
惊帆无落势，又欲冲除过。
水行本善利，一苇安如梭。
却笑利名途，甚矣风中波。
寄题余氏桂亭
李吕（宋代）

主人开杰槛，懒种洛中魏。
诸郎请嘉名，笑指亭下桂。
根分月晕寒，花染天香细。
珍重青云梯，籯金未为贵。
灵岩披云台十颂 其四
释怀深（宋代）

春暖岩花处处红，住山境界乐无穷。劳生奔竞何时已，说与还如耳畔声。
南柯子 张道一问黄芽
刘志渊（金朝）

阳动阴随变，黄芽渐长成。参差五叶发黄庭。珠蕊苞开，放出紫金英。始结神丹粒，清光宇泰生。从容透体缕霞明。内外辉辉，法界混惺惺。
孤雁
杜甫（唐代）

孤雁不饮啄，飞鸣声念群。
谁怜一片影，相失万重云？
望尽似犹见，哀多如更闻。
野鸦无意绪，鸣噪自纷纷。
后庭花 其二 拟古
邵亨贞（元代）

剩船鹦鹉洲。题诗黄鹤楼。金谷铜驼梦，湘云楚水愁。

少年游。好怀依旧，故人还在不。
生查子·社燕，和介民韵
王用宾（宋代）

社近燕归来，得意梁间语。巢幕未知危，抚此还凝伫。

玉剪掠飞花，谁似乌衣侣。转首又秋分，萧索孤情绪。
王文公
岳珂（宋代）

以文致身，以恭奉上。锱铢笔态，矩矱心匠。论其钩格则得纡馀曲致之体，考其纵逸则妙雍容不迫之状。

俨佩玉之度，肇官仪之创。百辟班见，大廷宏敞。方觚颖之发挥，盖已具此气象。

曰谁之书，元丰首相。
偈颂一百零一首
释慧性（宋代）

鼓没弦琴，吹无孔笛。
共乐尧年同舜日，达磨九年空面壁。